**עבודה בקורס גישות ואסכולות – ד"ר דורון נבות**

**ניתוח הספר "עולם חדש מופלא" מאת אלדוס האקסלי**

**מבוא**

בהקדמה לתרגום החדש שיצא לספרו של אלדוס האקסלי, כותבת הסופרת מרגרט איטווד[[1]](#footnote-1) כי שני ספרי חזון נכתבו במהלך המאה ה 20 באשר לעתידה של האנושות. האחד הוא הרומן המפורסם של ג'ורג' אורוול "1984" שיצא לאור ב 1949, והשני הוא ספרו של האקסלי "עולם חדש מופלא" שיצא לאור ב 1932. בשונה מספרו של אורוול שמתאר מציאות טוטליטרית של חברה הנשלטת שלא מרצונה ע"י "האח הגדול", האקסלי מציב דילמה מורכבת בהרבה באשר למציאות אותה הוא מתאר.

החברה של האקסלי, לא רק שאינה חשה נשלטת אלא גם חיה באושר ובעונג תוך התגברות על כלל פחדי וחולשות המין האנושי – רעב, מחלות, מלחמות ומוות. חברה הנעדרת טרגדיה.

האקסלי גורם לקורא לבחון הנחות ייסוד ולתהות על היסודות הבסיסיים ביותר של הזהות והשייכות האנושית. במתח הניצב בין החברה המתוארת לבין הפרא ג'והן נותר לקורא מרחב שיפוטי נרחב ודילמה מורכבת של מה הוא המצב האנושי במיטבו, כפי שמציב זאת האקסלי באחד הדיאלוגים בעמודיו האחרונים של הספר –

" **עכשיו העולם יציב. בני האדם מאושרים; הם משיגים כל אשר ירצו,** ולעולם אין הם רוצים את אשר אין ביכולתם להשיג. הם חיים ברווחה; הם חיים בביטחון; **לעולם אינם חולים; אין הם מתייסרים תחת ידי אבות ואימהות; אין להם חיי נישואים, ילדים או מאהבים המעוררים רגשות חזקים; הם זוכים להתניה הגורמת לכך שאין הם מסוגלים להתנהג כשם שחייבים הם להתנהג. ואם משהו אינו כשורה יש להם סומא...**

הציוויליזציה אין לה שום צורך באצילות ובהרואיות. הדברים הללו אינם אלא סימנים לחסר יעילות פוליטי. בחברה מאורגנת, כגון זו שלנו, אין לאנשים שעת כושר להיות נאצלים והרואיים. ...כה רבים מדחפייך הטבעיים זוכים ביד חופשית, עד שאין שום פיתויים שעליך לעמוד בהם...ושום זבובים ויתושים לא יעקצו אותך. נפטרנו מהם לפני מאות שנים...

**אבל אני חפץ באותן אי נעימויות...אבל אני אינני רוצה בנוחיות. רוצה אני באלוהים, רוצה אני שירה, רוצה אני סכנה אמיתית, רוצה אני חירות, רוצה אני את הטוב. רוצה אני את החטא...**

במילים אחרות...אתה טובע לעצמך את הזכות להיות אומלל...הזכות לחיות בפחד תמידי מפני מה שעלול לקרות מחר...הזכות להתענות בייסורים מחרידים ממינים שונים..."[[2]](#footnote-2)

ניתוח הספר ומסריו יעסוק בהאקסלי האיש והסופר ובהשלכות של העולם הדיסטופי או האוטופי (תלוי נקודת המבט) אותו הוא מתאר באשר לגישתו, לתיאוריות אותם הוא קידם, העוצמה הפוליטית אותה הוא מתאר ובהקשריו לגלובליזציה.

**אלדוס האקסלי – רקע אישי[[3]](#footnote-3)**

באופן סמלי נפטר האקסלי בהמתת חסד בידי אשתו (ולבקשתו) ביום הרצחו של קנדי, ה 22 לנובמבר 1963. בשנותיו האחרונות סבל האקסלי ממחלת הסרטן ולבקשתו הזריקה לו אשתו כמות ניכרת של סמי הזיה (LSD) שגרמו למותו.

האקסלי נולד באנגליה ב 1894 וכתב בגיל 17 את ספרו הראשון. החל משנות ה 20 לחייו הוא כתב באופן סדור ומקצועי ותחת ידיו יצאו לאור כ 50 ספרים שבחנו את המצב האנושי, עתיד האנושות למול התפתחויות מדעיות וטכנולוגיות, פציפיזם והתודעה האנושית תחת סמים.

ב 1937 עבר להתגורר בקליפורניה ושם המשיך בכתיבתו וביצירתו עד למותו.

בעשור האחרון לחייו התנסה האקסלי בסם 'המסקלין' ואת התנסויותיו הפסיכודליות העלה על הכתב בעוד מאמר מפורסם מ 1954 בשם, 'דלתות התודעה'. שם המאמר היווה השראה לשמה המפורסם של להקת הדלתות ( THE DOORS) ומאמר זה כמו כתבים נוספים שימשו השראה לדור ההיפים של שנות ה 60 וה 70 בעיקר בארה"ב[[4]](#footnote-4).

בנאום שנשא באוניברסיטת סאן פרנסיסקו (1961) אמר האקסלי כי - "בדור הבא בערך תהיה שיטה תרופתית לגרום לאנשים לאהוב את השעבוד שלהם וליצור [דיקטטורה](https://he.wikipedia.org/wiki/%D7%93%D7%99%D7%A7%D7%98%D7%98%D7%95%D7%A8%D7%94) ללא דמעות, כלומר יצירת מעין [מחנה ריכוז](https://he.wikipedia.org/wiki/%D7%9E%D7%97%D7%A0%D7%94_%D7%A8%D7%99%D7%9B%D7%95%D7%96) ללא כאבים לחברות שלמות כך שחירותם של אנשים למעשה תילקח מהם בעוד הם די ייהנו מכך".

דבריו כאילו נלקחו מתוך "עולם חדש נפלא", כפי שכתב שלושה עשורים קודם - "**הסם המושלם...סם מרגיע, נוסך אופוריה, מביא הזיות נעימות**...יש בו את כל היתרונות של הנצרות והאלכוהול; אין בו גם אחת ממגרעותיהם...בכך הובטחה היציבות הלכה למעשה..."[[5]](#footnote-5)

הוא ראה בקדמה הטכנולוגית ובפוטנציאל האנושי את הנוראים שבחזונות ואת גדול הפוטנציאלים בעת ובעונה אחת.

**דיסטופיה או אוטופיה**

באופן אירוני קשה להגדיר את היצירה כדיסטופיה או כאוטופיה. לא רק לקורא הממוצע, גם בויקופדיה (לאו דווקא כאמת מידה, אלא כקוריוז) מופיעה היצירה תחת שני הערכים, כדוגמה הן ליצירה אוטופית והן ליצירה דיסטופית (היחידה מבין כל הדוגמאות המופיעה בשני הערכים).

לא בכדי קיים קושי להגדיר את שייכותה, האנושות מתוארת כשלולה מכל חירות ומכל משמעות מחד ומאידך חיה חיי אושר ועונג, משוחררת מכל פחד, קושי או חולי.

אז האם "האדם מחפש משמעות"[[6]](#footnote-6) או פתרון לסבל, לעוני, לדיכאון ולפחד מפני המוות ?

במידה ואומנם ניתן לממש את כל אלו ע"י שלילת הזהות והחירות וביטול כל המבנים הארגוניים המוכרים לנו היום, האין זו אוטופיה אנושית ?

האם חיים בהתניה שנקבעה מראש, ללא יכולת לצמוח, לגדול, לבחור, אך גם ללא אכזבות, טרגדיות ותסכולים ובאושר תמידי ? האם אלו חיים במציאות דיסטופית או אוטופית ?

האם שליטה מוחלטת של גוף פוליטי אחד המתקבלת ע"י הנשלטים באופן טבעי וללא התנגדות, אלא כרצונם הם ? האם כוח מסוג זה הוא עריץ או משחרר וראוי ? כפי שנכתב בספר –

"עד שבסופו של דבר **רוח הילד היא ההנחיות הללו. ותמצית ההנחיות הללו היא רוחו של הילד**. ולא רוחו של הילד בלבד, אלא גם רוחו של המבוגר – כל ימי חייו. **רוח האדם, השופטת והרוצה והמחליטה – כולה מורכבת מההנחיות הללו**...הנחיות מטעם המדינה."[[7]](#footnote-7)

אוטופיה לרוב מתוארת בספרות וביצירות כעולם עתידי הרמוני בעוד דיסטופיה מתוארת ביצירות השונות כעולם שלילי וקטסטרופאלי. הן תיאור אוטופי והן תיאור דיסטופי מעודדים ראייה ביקורתית של המציאות הנוכחית, אך בעוד אוטופיה מעודדת לפעולה חיובית וקידום לחזונה, דיסטופיה מעודדת להימנעות ופעולה שוללת חזון בלהות.

האם מציאות בה האנושות מאושרת וחפה מכל כאב ומפגעי העולם הזה, אך מאידך איבדה כל חופש בחירה היא מציאות אנושית ,כפי שאנו מגדירים אותה היום ?

ניכר כי האקסלי מתאר את 'עולם חדש מופלא' בביקורתיות **וכדיסטופיה חברתית שלטונית, על רקע עליית הבולשביזם והנאציזם, ומאידך מזדהה עם האוטופיה שבשחרור הפרט ממתחים, כאבים ופחדים**. זאת השניות שמאפיינת את כתיבתו ותפורט גם בהמשך מאמר זה.

**עולם חדש מופלא – העוצמה הפוליטית**

האקסלי מבטל ביצירה כל מבנה פוליטי מוכר. הוא כותב כך מפיו של מוסטפא מונד, אחד מהמפקחים העולמיים –

"...בימים ההם היה משהו שנקרא בשם **ליברליזם...חירות להיות בטלן ואומלל**. חירות להיות יתד עגולה בחור מרובע...בימים ההם היה משהו שנקרא בשם דמוקרטיה. כאילו היה השוויון בין בני האדם עניין החורג מן התחום הפסיכו כימי...פצצות האנטרקס [במלחמה שקדמה לעידן המדובר. א.ל] חיסלו את הליברליזם...**אף על פי כן, לא היה אפשר לעשות דברים בכוח הזרוע**...**ממשל הוא עניין של ישיבה, לא מריבה. מושלים בעזרת המוח והישבן, לא בעזרת האגרוף**...בסופו של דבר...הגיעו המפקחים הכלל-עולמיים למסקנה כי הכוח לא יענה את הכול. **נמצא כי ניתן להשיג תוצאות טובות בהרבה בעזרת שיטות איטיות, אך בטוחות יותר...עכשיו יש לנו מדינה כלל עולמית**".[[8]](#footnote-8)

הקטע מחדד את המעבר בין ממדי העוצמה. ממצב של הפעלת עוצמה גלויה או פעולה ישירה בניגוד לרצונו של הסובייקט, כפי שנהגו בימי המשטרים ה'ישנים' לפעולה בעיקר באמצעות הממד הפועל על הסובייקטיביות של האדם ומשנה ומתנה אותה מהרגע הראשון עוד טרם לידתו ובמהלך התפתחותו הראשונית.

כל מבנה ארגוני מאבד כל משמעות ביחס לזהות האנושית, למעט המבנה המתנה את האנושות להתנהלות במבנים ומעמדות שנקבעו מראש וללא הפעלת כוח ישיר או עקיף. המשפחה איבדה ממשמעותה וכל ילד הוא "אליק נולד מהים..."[[9]](#footnote-9) כפי שמתואר בציטוט נוסף מהספר –

"**אדוננו פרויד** היה הראשון שחשף את **הסכנות המחרידות הגלומות בחיי המשפחה...אימהות ואבות, אחים ואחיות**. אך נוסף לכל אלה היו בעלים, רעיות, מאהבים, מאהבות, היו גם דברים בשם מונוגומיה ורומנטיקה...בכל אתר ואתר היית מוצא בלעדיות, התמקדות של תשומת הלב בנקודה אחת, הטיית הדחפים והאנרגיה לאפיקים צרים...**אך כל אחד מאיתנו שייך לכולנו**, סיכם בפתגם המוכר. הסטודנטים הינהנו מתוך הסכמה מלאה לקביעה אשר הוחדרה בהם על ידי שישים ושניים אלף חזרות בחשכה...".[[10]](#footnote-10)

גם כאשר נדרש שימוש בכוח לדיכוי חריגה והתנהגות לא רצויה, הפעלת הכוח מתבצעת באמצעות סמים וחיזוק ההתניות שהוטמעו בכל בני האדם, כפי שניתן ללמוד מההתערבות הכוחנית בעימות האלים שנוצר בין בני הדלתא לפרא ג'והן המפריע להם בחלוקת ה'סומא' בסיום יום העבודה –

"...באתי להביא לכם את החירות...כלום אין אתם רוצים להיות בני אדם, בני חורין ...**בני הדלתא המייללים תקפו אותם בחמת זעם כפולה ומכופלת**...השוטרים דחפו אותו הצידה וניגשו למלאכה...**ריססו אל חלל האויר ענני סומא סמיכים. שניים אחרים החלו מתעסקים בתיבת מוזיקה סינתטית מתנייעת...כעבור שתי דקות עשו הקול וענני הסומא את שלהם**. כשדמעות עומדות בעיניהם, החלו בני הדלתא מנשקים ומגפפים איש את רעהו...".[[11]](#footnote-11)

השימוש במשחק המילים **אדוננו פורד ופרויד** מחדד את סלידתו של האקסלי ממייצג התיעוש והטכנולוגיה (הנרי פורד – שבספר הופך לאלוהות) ומהפסיכואנליזה המיוצגת ע"י פרויד. המרכיבים את זהותו של אדם מתבטלים למול זהות מוגדרת מראש ע"י תהליכים כימיים, ביולוגים והתניות פסיכולוגיות. ממד העוצמה המרכזי המבוטא בספר הינו הממד המשנה את הסובייקט ואת האופן שהוא תופס את עולמו בכל מובן.

**עולם חדש מופלא – גישתו של אלדוס אאקסלי**

כאמור, נראה כי האקסלי, ששימש מעין נביאם של הדור הפסיכדלי של שנות ה 60 וה 70, הוא אנרכיסט. אך באיש קיימת שניות רבה באשר לעמדותיו.

אי הודאות שבה הוא משאיר את קוראיו בין פסימיות רבה באשר לגורל האנושות ובין הצעות לישועה באות לידי ביטוי בראיון שהעניק לעיתון 'דבר' שנתיים לפני מותו ב 1961.

גישתו לפוליטיקה היא מורכבת ומושפעת גם מגישות מזרחיות שהיוו השראה לחלק מהגותו כפי שהוא מעיד על כך בספרו כאשר הוא מתאר את ספרו 'האי' שבו יש תיאור אוטופי לאנושות כפי שהוא תופס אותה –

"כך נתמזגו באי **ציוויליזציה מזרחית וציוויליזציה מערבית**, נוצרה **חברה חדשה**...בימינו נקלע לאי עיתונאי. הראו לו יצירה מושלמת, הראו לו את האוטופיה שלי...**מונרכיה קונסטיטוציונית היא המצאה נאה.**..חברה זו חיה על פי האידיאל שלי...**לא סוציאליזם ולא קפיטליזם**, מין קואופרציה פרמיטיבית – מודרנית גם יחד...**בקיצור תעשיה לשירות האדם ולא אדם לשירות התעשיה...זהו הטוב שבעולמות שלי**". [[12]](#footnote-12)

סופו של 'האי' האוטופי הוא כיבוש על ידי האי השכן הנשלט על ידי דיקטטורה, כאשר האקסלי נשאל לסוף הדיסטופי של חזונו האוטופי הוא מתייחס לדברים כך –

"...ברור לי מראש שהחברה לא תקבל את החברה האוטופית שלי, **הפציפיסטית, הפשוטה שבה מתמזגים הציוויליזציה המזרחית והמערבית...אין זה פסימיזם, אלא ריאליזם**...".

בהמשך הראיון מתייחס האקסלי לחינוך – " חינוך הילדים הוא כוללני, היינו מפתחים אצלם כושר מחשבה ודימיון גם יחד...**האינטליגנציה בימינו נבלמת ע"י הסמל, המילה**...מה שנדרש הוא לפתח כושר ההסתכלות הפנימית...לקבל את כל האפשרי הטמון בכל עצם ועצם...**הילד בחברתי שלי אינו כלוא בתוך המשפחה הקלאסית**. הוא חי בדרך פוליניזאית: **הוא מאומץ על ידי רבים.**..שוב לא יהיה בחברה שטנים, לא יהיה היטלר. והילד ישמע על דבר המוות מגיל רך..."

ניכר כי יש נושאים שבאו לידי ביטוי כבר בעולם חדש מופלא כגון היחס למוות שהינו מרכיב בהתניית הילדים. התייחסות למוות בשאר נפש ובשלווה –

תלמידים אלו...שבו זה עתה מהקרמטוריום של סלאו...הם לומדים להתייחס למוות כאל דבר מובן מאליו...".[[13]](#footnote-13)

וכן היחס לתא המשפחתי כסוגר ומצמצם והצורך בחינוך קהילתי רחב, בו הילד סופג רב גוניות מכל אחד בסביבתו ודעתו לא ממוקדת יתר על המידה למרחב מושגים ותופעות בודד.

**גלובליזציה**

הספר מתאר עולם גלובאלי לחלוטין, אין משמעות ללוקליות וללאומיות בעולמו של האקסלי. העולם כולו נשלט ע"י מוסד של אחד עשר מפקחים. התחבורה המהירה והארגון מאפשרים גלובליות מוחלטת, למעט במרחבים נבחרים שנשמרו כ'שמורות טבע' מגודרות ומתוחמות, שאינן חלק מהעולם המופלא.

**הגלובליזציה היא תנאי לאנושות כפי שהיא מתקיימת ב'עולם חדש מופלא' וכן היא תוצר של שלילת רצון הפרט ולהסדרת המוסדות והמעמדות בכל העולם.**

לא ניתן לקיים את העולם באופן המתואר ללא שלילה מוחלטת של לאומיות ומבנה מדינתי או חברתי קדום ומאידך ההתניה וביטול כל קשר למשפחה, לקהילה, לקבוצת שייכות או ללאום הם תוצר טבעי של התהליך שמתרחש ב'עולם המופלא' מזה מאות שנים.

**מתקיים היתוך מוחלט בין הפרט לבין הציוויליזציה הכלל עולמית**. מתחים מיושבים ע"י היתוך זה כפי שמתואר ע"י מוסטפא מונד באחד משיחותיו -

"...אין פלא שאותם אנשים קדם מודרניים היו מטורפים ומרושעים ואומללים...כיצד יכלו להיות יציבים ? אין קיום לציוויליזציה ללא יציבות חברתית. אין קיום ליציבות חברתית ללא יציבות אישית..."[[14]](#footnote-14) וכן "...משום שעולמנו אינו דומה לעולמו של אותלו. אין אתה יכול לייצר מכוניות בלי פלדה – ואין אתה יכול לייצר טרגדיות בלי אי יציבות חברתית. עכשיו העולם יציב."[[15]](#footnote-15)

**עמדה אישית וסיכום**

האנושיות היא מכלול שהמלכד בו, הוא הבחירה, על הרע ועל הטוב ובלעדי זו אין אנחנו אנושיים. המצב האנושי כפי שמתואר בספר, אינו שולל את הקיום הביולוגי של בני האדם כמין נוסף על פני כדור הארץ, אך הוא שולל את האנושות כפי שתוארה ע"י דתות, פילוסופיות שונות וגישות פוליטיות במהלך הדורות. וכפי שהיטיב לנסח זאת ג'ובאני פיקו דלה מירנדולה בנאום על כבוד האדם (1486) –

"לא מושב מוגדר גם לא חזות מסוימת ושי מיוחד העניקו לך, הו אדם, למען תוכל להשיג כל דבר אשר בו חפצת בתודעתך, ברצונך וברגשותיך. וכך הדבר הזה שלך יהיה. **טבעם המוגדר מראש של היצורים האחרים תחום בתוך גבולותיהם של חוקים שאנו קבענו. ואילו אתה, שלא תיאלץ להיות נתון בתוך שום סייג, לפי בחירתך - והלוא לשלטון בחירה זו נתתיך - תקבע אתה עצמך את מהות טבעך."**

במדרש מוכר ממסכת שבת מוצג ויכוח בין משה למלאכים באופן המדגיש את ההבדל **בין האדם על חולשותיו לבין המלאכים שלולי הבחירה החופשית –**

אמר לפניו: רבונו של עולם, תורה שאתה נותן לי מה כתיב בה

(שמות כ, ב) אנכי ה' אלהיך אשר הוצאתיך מארץ מצרים.

אמר להן: **למצרים ירדתם, לפרעה השתעבדתם, תורה למה תהא לכם?**

שוב מה כתיב בה - (שם, ג) לא יהיה לך אלהים אחרים,

**בין הגויים אתם שרויין שעובדין עבודה זרה?**

שוב מה כתיב בה - (שם, ח) זכור את יום השבת לקדשו

**כלום אתם עושים מלאכה שאתם צריכין שבות?**

שוב מה כתיב בה - (שם, ז) לא תשא,

**משא ומתן יש ביניכם?**

שוב מה כתיב בה - (שם, יב) כבד את אביך ואת אמך

**אב ואם יש לכם?**

שוב מה כתיב בה -(שם, יג) לא תרצח לא תנאף לא תגנב,

**קנאה יש ביניכם, יצר הרע יש ביניכם?**

מיד הודו לו להקדוש ברוך הוא, שנאמר (תהלים ח, י)

ה' אֲדנֵינוּ מָה-אַדִּיר שִׁמְךָ בְּכָל-הָאָרֶץ:

ואילו תנה הודך על השמים - לא כתיב

המדרש מדגיש את חולשות האדם, אך גם את חופש הבחירה שלו. האדם משועבד, מלא יצר וקנאה ולכן זוכה הוא בתורה, במוסר במצוות, מנהגים וחוקים שיגבילו אותו, אך גם יאפשרו לו פריצת גבולות וצמיחה.

**המלאכים אינם משועבדים ואינם מכירים ביצר או בקנאה, אך אין בהם בחירה, אתגר ומוטיבציה להשתנות ולשנות, הם מי שהם ואין בידם או ברצונם לשנות זאת**.

**הספר מתאר מציאות לא אנושית, המין המתואר בספר עבר שינוי מהותי כל כך. הוא אינו המין האנושי יותר, על חולשותיו ועל יתרונותיו.**

יתרה מזאת, ניתן להעריך כי למציאות המתוארת בספר יש תקרת זכוכית אינטלקטואלית ומדעית שלא תאפשר התפתחות ופריצות דרך מדעיות. הציוויליזציה בעולם החדש והמופלא תלך ותתנוון.

גם ביחס למדע (ולא רק לדתות, אמונות ופילוסופיות) מציג מוסטפא מונד חששות רבים -

"...זה מחקר מופתי, **אך מרגע שתתחיל להתיר הסברים המדברים על תכלית – טוב, אין לדעת לאן זה עלול להוליך. רעיון מסוג זה עלול לערער את ההתניה אצל מוחות בלתי יציבים בקרב המעמד העליון – לגרום להם לאבד את האמון באושר כטוב הריבוני**...מחשבות שתכלית החיים אינה הבטחת קיום נוח לכול, אלא נעצמה ועידון כלשהם של התודעה, איזו הרחבה של הידיעה...בנסיבות הנוכחיות אין להרשות זאת."[[16]](#footnote-16)

ללא סיכונים בהרחבת הידע, ללא יצר שבצידו יצירה לא תיתכן התקדמות מדעית וטכנולוגית, שמאפיינת את האנושות במאות האחרונים.

**האקסלי סלד מתיעוש, מטכנולוגיה, מפסיכואנליזה וממוסד המשפחה וביקש לשחרר את האנושות באמצעות שחרור הפרט בפחדיו וממגבלותיו, ללא שלטון מרכזי ומוסדות מארגנים בכפייה. שניות שלא נפתרה באף אחת מיצירותיו השונות.**

קריאה מרתקת על רקע לימוד הקורס שאפשר ניתוח ביקורתי וייסודי של היצירה המיוחדת הזו.

1. האקסלי אלדוס, עולם חדש נפלא, 1932, (תרגום – מאיר ויזילטיר, ישראל, 2008). עמ' 5-15. [↑](#footnote-ref-1)
2. שם. עמ' 232 – 240. מתוך דיאלוג בין מוסטפא מונד (אחד מהמפקחים העולמיים) לבין ג'והן הפרא. [↑](#footnote-ref-2)
3. מתוך ויקופדיה - <https://he.wikipedia.org/wiki/%D7%90%D7%9C%D7%93%D7%95%D7%A1_%D7%94%D7%90%D7%A7%D7%A1%D7%9C%D7%99> [↑](#footnote-ref-3)
4. ראה פירוט מעת כרמית ספיר ויץ - <https://www.maariv.co.il/culture/literature/Article-569359> [↑](#footnote-ref-4)
5. עולם חדש מופלא. עמ' 69. [↑](#footnote-ref-5)
6. כשם ספרו של ויקטור פראנקל. [↑](#footnote-ref-6)
7. עולם חדש מופלא. עמ' 45. [↑](#footnote-ref-7)
8. עולם חדש מופלא. עמ' 62-66. [↑](#footnote-ref-8)
9. כך נפתח ספרו של משה שמיר – "הוא הלך בשדות". [↑](#footnote-ref-9)
10. עולם חדש מופלא. עמ' 54 – 55. [↑](#footnote-ref-10)
11. שם. עמ' 216 – 217. [↑](#footnote-ref-11)
12. [ראיון עם אלדוס האקסלי](http://jpress.org.il/olive/apa/nli_heb/SharedView.Article.aspx?href=DAV/1961/09/22&id=Ar00707), [דבר](https://he.wikipedia.org/wiki/%D7%93%D7%91%D7%A8_%28%D7%A2%D7%99%D7%AA%D7%95%D7%9F%29), 22 בספטמבר 1961 [↑](#footnote-ref-12)
13. עולם חד מופלא. עמ' 169. [↑](#footnote-ref-13)
14. שם. עמ' 57. [↑](#footnote-ref-14)
15. שם. עמ' 232. [↑](#footnote-ref-15)
16. שם. עמ' 181. [↑](#footnote-ref-16)